‘Ornamentation’ ba lagu pop Iban
KELIMPAH ari jaku (jaku Iban) enggau instrumen asal baka gendang, tawak, sape, engkerumung, bebendai enggau sekeda ke bukai, lingguk tauka iur (ornamentation) nya siti ari identiti ti bendar ba lagu pop Iban. Nitihka Google, “ornaments are decorative notes which embellish a melody” lalu iya tau mega disebut bungai melodi. Bungai melodi nya note ti dikena ngemanah sereta ngemaniska agi (to decorate) melodi siti-siti lagu. Chunto note ornament nya acciaccatura enggau appoggiatura. Dipuntangka ngena jaku pandak,  lingguk / iur nya siti stail / chara awakka melodi lagu lebih narit ati (more attractive).  Bunyi lagu ke bisi lingguk / iur enggau lagu ke nadai lingguk / iur jauh bebida laban lagu ti ornamentasyen  munyi ke ‘mata’. Kebuah pia laban iya nadai bungai, nadai pengias, nadai note tangkir ti nyadi ke pemanis melodi lagu. Nitihka siti pansik (research) ti bedau dikeluarka (publish), lagu pop Iban ke bisi diatu semina dilagu tauka disadaka ngena jaku Iban aja tang kurang ngemeratka ornamentasyen. Lingguk asal lagu Iban datai ari leka main asal Iban baka pantun Iban. Lingguk renung, jawing, ganu, pelandai  ulih diubah nyadi lingguk / iur lagu moden. Iur lagu pop Iban disada nitihka genre lagu nya empu tauka mod baka lagu tusah, lagu gaga, lagu puji, lagu perang enggau bansa lagu ke bukai. Iur / lingguk tiap bengkah lagu nya tadi enda sebaka lalu nya meh ke nyadi identiti ke siti-siti bansa / genre lagu pop Iban. Ditanya nama significant tauka pemanah penemu pasal ornamentasyen tu industri muzik Iban, Willy Alfred Tang, siku nembiak ke ngambi master degree  mansik lagu pop Iban madah, penemu ke baka nya ukai dikena ngemesai tauka madahka diri empu tang penemu tu beguna ba sida ke nyadi komposer kelebih agi penanyi. “Enti kitai deka ngetanka identiti lagu Iban, kitai ukai semina ngelaguka lagu nya ngena jaku Iban tang kitai mega patut ngetanka elemen bukai kelebih agi segi iur tauka lingguk iya. Stail iur / lingguk ba leka main Iban mayuh tau diubah sereta diguna ba sekeda genre lagu pop Iban. Minta ampun nyangka bisi bala pemacha bedau tentu meretika utai ti disebut aku tu. “Taja pan pia, aku besedia bekunsika penemu diri pasal pekara tu enggau bala kita  enti aku udah nembuka pansik aku tu ila. Taja pan aku ukai Iban tang pengerindu aku ke lagu Iban sigi chukup dalam laban aku empu sigi bejaku munyi orang Iban. “Anang saru laban identiti lagu Iban ukai semina bepanggai ba jaku Iban tang stail sebut jaku Iban sereta enggau iur iya mega patut munyi asal sebut orang Iban. Taja pan pia, chara sebut tauka intonasyen sekeda penanyi Iban endang enda sebaka laban bisi tuju enggau kebuah kediri,” ku Willy nyaut tanya ba randau kami duai. BERITA KEDUA Siku penanyi baru ari Gilson Production Sdn. Bhd, Stephanie G baru udah tembu ngerikot tujuh iti lagu ba album keterubah iya, Mimpi Rawan. Executive Producer album Mimpi Rawan nya Leo Moggie, Producer Lesley Ugil, music arranger Lesley Ugil udah mujur ngeluarka album Stephanie G. Album Mimpi Rawan tu udah dilancharka empai lama ke udah. Komposer bukai ke bisi ba album tu nya Ambai Ambu, Madunz enggau Francis Jayil. Album tu udah dilancharka ba pun taun  2018 ba Am Lepak Cafe, Kota Samarahan. “Ngena peluang tu aku deka meri besai terima kasih ngagai tim Gilson Production Sdn Bhd, bala komposer, penulis leka lagu, klip video, muzik enggau sida bukai ke sama mantu nembuka album tu. “Ba album tu bisi tujuh iti lagu iya nya Rindu, Mimpi Rawan, Aya Jegak Agi Gerobi, Leju, Badu Nganti Aku, Semaya Tua (feat Nash Finsley) enggau Sanggup Nganti. Ngagai kitai ke udah enggau bedau ngelala aku, datai meh bebala mayuh ngagai Am Lepak Cafe maya nya ila,” ku Stephanie G. PENGARAP Nuju bala artis (artis lama tauka baru), kita tau bekunsika berita pasal album enggau lagu kita ba ruang tu ngagai aku. Kita mega tau whatsapp aku pasal berita ti deka dikunsika kita nya. Ngena peluang tu, kitai sama arap majak mayuh penanyi baru berani mantaika pengelandik diri ba pengawa belagu, ngaga lagu enggau muzik. Taja pan pia, gaga meh lagu enggau muzik kita ngena idea enggau chara kita empu. Tanka originality enggau kualiti kita empu awakka lagu enggau muzik nya endang muzik ti original tang ukai ngubah utai ti udah digaga orang. DIKARANG: MR TUBAI PENGERINDU 
See author's posts
